Trump slukker for 8.000 ladestandere

Den amerikanske præsident Trump har aldrig lagt skjul på sin modvilje mod elbiler. En af hans løsninger på USAs problemer er at der skal bores efter mere olie. Derfor kommer det måske heller ikke som den helt store overraskelse, at han nu kræver, at der lukkes ned for 8.000 statslige ladestandere.

General Services Administration (GSA), som har ansvaret for statens bygninger og køretøjer, har fået besked på at slukke for alle deres elbil-ladere i USA. De har hidtil drevet omkring 8.000 ladestik, der både har tjent statens egne elbiler og medarbejdernes private køretøjer.

“Når vi opsiger de nuværende netværkskontrakter, slukker vi for strømmen – helt ned til sikringsboksen,” forklarer en kilde til mediet The Verge. Andre ladestandere slukkes allerede i denne uge.

Under Biden-administrationen var ambitionen at udskifte de traditionelle benzinkøretøjer og satse fuldt ud på elbiler. Men nu ser det ud til, at GSA også har planer om at afvikle de nyindkøbte elbiler – om de skal sælges er endnu uvist.

Ifølge interne beskeder, som The Verge har set, skyldes slukningen, at ladestationerne “ikke er missionkritiske” – med andre ord, de er ikke nødvendige for de vigtigste opgaver.

Siden sin indsættelse for bare en måned siden, har Trump stoppet et stort projekt, der skulle installere offentlige ladestandere over hele USA. Han har også forbudt administrationen at investere i flere elektriske biler, ligesom han har givet udtryk for, at han vil fjerne de økonomiske incitamenter for at vælge elbil fremfor fossilbiler.

Trump slukker for 8.000 ladestandere